Shirley og Hinda er skrøpelige til beins og kjører rundt på sine elektriske scootere. De ble født allerede før "den store depresjonen" og har protestert mot krigføring og utbytting i en årrekke. I en tid da økonomien kollapser og botemiddelet blir sagt å være vekst gjennom økt forbruk, er de bekymret for hva slags framtid oldebarna vil få. De oppsøker eksperter og spesialister og lar iveren komme så sterkt til syne at de regelrett blir kastet på dør fordi de ikke kan tie stille. De raider møter de ikke har lov å være på og bruker megafon for å nå ut når de har kommet så langt at de lar nysgjerrigheten gå over til aksjonsform. Høydepunktet er når de krasjer en Wall Street-middag med alle "tycoonene" til stede, og regelrett blir truet på livet. Sjarmen er upåklagelig, og bak den lett rørende og fysisk gebrekkelige fasaden som gir dem ubegrenset tilgang, er dette damer med skikkelig bein i nesa og en opprørsk vilje få 20-åringer kan oppvise.